4. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

  ลักษณะของผลิตภัณฑ์ชนิดต่าง ๆ ของบริษัท คือ

1.  อลูมิเนียมชนิดแผ่น (SHEET PRODUCT) ประกอบด้วย

-   แผ่นอลูมิเนียมตัดตามความยาว (CUT TO LENGTH)
    เป็นแผ่นอลูมิเนียมที่จะผลิตตามความหนาและกว้างแล้วตัดตามขนาดที่ลูกค้าต้องการ
    การผลิตจะทำตามคำสั่งของลูกค้าแต่ละราย (Made to order)
    แผ่นอลูมิเนียมชนิดนี้ใช้เป็นวัตถุดิบในสินค้าต่าง ๆ เช่น แผ่นฝ้าเพดาน ผนัง
    แผงเครื่องใช้ไฟฟ้า ฝาจุกเกลียว ตู้กับข้าว ใช้ทำแผ่นกันความร้อน สำหรับรถยนต์,
    อาคารทั่วไป ฯลฯ

-   แผ่นอลูมิเนียม 4 ฟุต x 8 ฟุต (4 x 8 SHEETS)
    ซึ่งเป็นขนาดมาตรฐานสำหรับใช้งานทั่วไปที่ความหนาต่างกัน
    ส่วนใหญ่จะผลิตตามคำสั่งซื้อจากลูกค้า

    1.  อลูมิเนียมชนิดม้วน (ROLLED PRODUCT) ประกอบด้วย

-   อลูมิเนียมฟินสต๊อค (ALUMINIUM FINSTOCKS)
    ใช้สำหรับทำแผงระบายความร้อนในเครื่องปรับอากาศ ตู้แช่ ฯลฯ

-   อลูมิเนียมฟินสต๊อคเคลือบ (ALUMINIUM PRECOATED FINSTOCKS)
    ใช้ทำแผงระบายความร้อนเช่นกัน โดยนำ ALUMINIUM FINSTOCKS
    มาเคลือบสารเคมีที่มีคุณสมบัติทำให้หยดน้ำไม่เกาะ ระบายอากาศได้ดี ประหยัดพลังงาน
    และยืดอายุการใช้งาน

-   อลูมิเนียมฟินสต๊อคสำหรับหมวดยานยนต์ (ALUMINIUM FINSTOCKS FOR AUTOMOTIVE)
    เป็นอลูมิเนียมเกรดพิเศษ เพื่อนำไปผลิต หม้อน้ำรถยนต์ (Radiator),
    แผงระบายความร้อนอื่น ๆ ในรถยนต์ เช่น Condensor

-   อลูมิเนียมฟอยล์ (ALUMINIUM FOILS) มีลักษณะบาง ขนาดความหนาตั้งแต่ 0.007 ม.ม.
    ถึง 0.10 ม.ม. ส่วนใหญ่ใช้เป็นวัตถุดิบในอุตสาหกรรมบรรจุภัณฑ์

-   อลูมิเนียมม้วน (ALUMINIUM COILS) เป็นอลูมิเนียมที่มีลักษณะเป็นม้วน
    มีความหนาและความกว้างหลายขนาด ผลิตตามความต้องการของลูกค้า
    บางลูกค้าอาจจะนำไปตัดเป็นแผ่นเอง หรือนำไปผลิตเป็นผลิตภัณฑ์อลูมิเนียมอื่นๆ ต่อไป
    บ้างก็ใช้งานตามขนาดที่สั่งจากบริษัทฯ เพื่อผลิตงานสำเร็จของลูกค้าเลย

(2) การตลาดและภาวการณ์แข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.  กลยุทธ์ทางการตลาด

เนื่องจากสินค้าส่วนใหญ่ของบริษัทจัดเป็นสินค้าอุตสาหกรรมที่ลูกค้าต้องนำไปเข้ากระบวนการผลิตต่อ
(Intermediate products) หรือแปรรูปจนเป็นสินค้าสำเร็จ (Finished products)

1.1 กลุ่มลูกค้าประจำ และสินค้าประจำส่วนใหญ่จะสั่งสินค้าที่มีคุณลักษณะ (Specification)
คล้ายเดิม สิ่งที่ลูกค้าต้องการคือให้สินค้ามีคุณภาพดีสม่ำเสมอและส่งมอบได้ตามเวลา

กลยุทธ์ทางการตลาด ที่บริษัทฯ พึงใช้ในการดำเนินธุรกิจ
เพื่อสนองความต้องการของตลาดและลูกค้ากลุ่มนี้ มีดังนี้

-   ผลิตสินค้าตามความต้องการของลูกค้า

-   ผลิตสินค้าให้ได้มาตรฐานและรักษาคุณภาพสม่ำเสมอ

-   ส่งมอบสินค้าได้ภายในเวลาที่ตกลงกับลูกค้า

-   ร่วมมือพัฒนาผลิตภัณฑ์กับลูกค้า เพื่อให้ได้สินค้าที่มีคุณภาพดีขึ้น

-   เพิ่มสายการผลิตผลิตภัณฑ์ที่มีแนวโน้มของตลาดเติบโต และสามารถพัฒนาการผลิตได้ดี
    แตกต่างไปจากคู่แข่ง

-   พนักงานขายเข้าเยี่ยมพบลูกค้าอย่างใกล้ชิด แลกเปลี่ยนข้อมูลข่าวสารใหม่ ๆ
    ทันสมัยในเชิงการตลาด แล้วแจ้งข้อมูลตลาดแก่ผู้บังคับบัญชาและทีมงานให้รู้สถานการณ์
    ทันเหตุการณ์

-   เชิญลูกค้าเข้าเยี่ยมชมโรงงานเพื่อให้เกิดความมั่นใจว่าบริษัทฯ
    สามารถผลิตสินค้าเพื่อสนองตอบความต้องการได้

-   กรณีลูกค้าต่างประเทศต้องให้ความร่วมมือกับหน่วยราชการ
    ศึกษาระเบียบวิธีการส่งออกเพื่อให้มีระบบที่ดี
    และได้มาตรฐานเพื่อการสื่อสารที่รวดเร็วน่าเชื่อถือแก่ลูกค้าในต่างประเทศ

-   ทำการวิจัยพัฒนาผลิตภัณฑ์กับลูกค้าเพื่อความเข้าใจในความต้องการของลูกค้า
    และผลิตให้ตรงตามความต้องการ

-   ทำการสำรวจตลาดทั้งลูกค้าปัจจุบันและลูกค้าที่มีแนวโน้ม ทั้งในและต่างประเทศ
    เพื่อหาโอกาสขยายตลาด

-   ทำการวิจัยวิเคราะห์ พัฒนาผลิตภัณฑ์ใหม่ ๆ เพื่อเพิ่มตลาดและขยายตลาด

1.2 กลุ่มลูกค้าใหม่ เนื่องจากมีการแข่งขันสูง จึงจำเป็นต้องมีการพัฒนานำเสนอผลิตภัณฑ์ใหม่ ๆ
อยู่ตลอดเวลา มีนวัตกรรมในตลาดที่ไม่เคยใช้หรือใช้อลูมิเนียมน้อย มีการประดิษฐ์
ประยุกต์ผลิตภัณฑ์ต่าง ๆ เหล่านั้นให้ปรับเปลี่ยนมาใช้อลูมิเนียม
มีการนำเสนอขีดความสามารถการผลิตและพัฒนาผลิตภัณฑ์ อันเนื่องจากมีเครื่องจักรใหม่ ๆ
หรือพัฒนาปรับปรุงเครื่องจักรที่มีอยู่ ทำให้บริษัทฯ มีความสามารถ (Capability)
ที่จะผลิตสินค้าใหม่ ๆ เพื่อเพิ่มตลาดได้

2.  ลักษณะ / กลุ่มลูกค้าเป้าหมาย

ผลิตภัณฑ์ที่บริษัทฯ ผลิตได้แก่สินค้าอลูมิเนียมประเภทรีด (ALUMINIUM ROLLED PRODUCTS)
ซึ่งผลผลิตที่ได้จะมี 2 ลักษณะ คืออลูมิเนียมม้วน และอลูมิเนียมแผ่น สำหรับกลุ่มลูกค้าเป้าหมายมีหลัก
ๆ ดังนี้

1.  กลุ่มลูกค้าที่เป็นผู้ประกอบการที่มีโรงงาน รับซื้ออลูมิเนียมจากบริษัทฯ
    ไปเพื่อผลิตเป็นสินค้าประเภทชิ้นส่วนประกอบ เช่น ชิ้นส่วนประกอบเครื่องปรับอากาศ, ตู้เย็น,
    ชิ้นส่วนประกอบในเครื่องใช้ไฟฟ้า, หม้อน้ำรถยนต์, แผงกันความร้อนในอุตสาหกรรมรถยนต์
    ฯลฯ

2.  กลุ่มลูกค้าที่เป็นผู้ประกอบการมีโรงงาน รับซื้ออลูมิเนียมจากบริษัทฯ
    ไปเพื่อแปรรูปเป็นผลิตภัณฑ์ประกอบสินค้าเพื่อการบริโภคและรับประทาน เช่น
    ใช้อลูมิเนียมทำหลอดยาสีฟัน, ฝาจุกเกลียวบิดขาดอลูมิเนียม, ฝาถ้วยโยเกิร์ต,
    ถ้วยและถาดขนม ฟอยล์ห่ออาหาร ฯลฯ

3.  กลุ่มลูกค้าที่เป็นผู้ผลิตสินค้าสำเร็จโดยซื้ออลูมิเนียมจากบริษัทฯ ไปเพื่อปั้มหรือขึ้นรูป
    ผลิตเป็นสินค้าสำเร็จโดยตรง เช่น ปั๊มขึ้นรูปเป็นตู้ควบคุมไฟฟ้า,
    ปั๊มเป็นรังผึ้งหรือท่อดูดควันอาหาร, ปั๊มทำไส้ในหม้อหุงข้าว, ปั๊มทำแผ่นป้ายทะเบียน,
    ปั๊มขึ้นรูปเป็นขั้วหลอดไฟ, ปั้มขึ้นรูปเพื่อกรุกันความร้อนสำหรับโครงสร้างรถยนต์ ฯลฯ

4.  กลุ่มลูกค้าที่เป็นผู้ประกอบการ สั่งซื้ออลูมิเนียมจากบริษัทฯ ไปเพื่อผลิตเป็นผลิตภัณฑ์อื่นๆ เช่น
    แผ่นรองเจาะ, แผงควบคุมวงจร, ตาไก่ร้อยเชือกรองเท้า, กระเป๋า, เข็มขัด,
    ทำโคมลูกหมุนระบายอากาศ ฯลฯ

3.  การจำหน่ายและช่องทางการจำหน่าย

บริษัทจะจำหน่ายสินค้าให้กับทั้งลูกค้าภายในประเทศ
รวมถึงบริษัทต่างชาติที่ตั้งโรงงานอยู่ในประเทศไทย
ซึ่งเป็นผู้ผลิตเพื่อขายทั้งในประเทศและเพื่อการส่งออก
และจำหน่ายลูกค้าต่างประเทศโดยตรงตามใบสั่งซื้อของลูกค้า
ซึ่งเป็นโรงงานผลิตสินค้าที่ใช้อลูมิเนียมเป็นส่วนประกอบ นอกจากนี้ยังมีการจำหน่ายผ่านตัวแทน
ทั้งในประเทศ และต่างประเทศ ดังนี้

ช่องทางการจำหน่ายสามารถจำแนกได้ 3 ทางหลัก ๆ คือ

1.  จำหน่ายโดยพนักงานขายของบริษัทจำหน่ายตรงถึงผู้ผลิต ผลิตภัณฑ์แปรรูปจากอลูมิเนียม
    ซึ่งเป็นผู้ประกอบการในประเทศไทย (Local Converters and/or Manufacturers)
    ซึ่งมีทั้งบริษัทของคนไทย บริษัทต่างชาติ
    และบริษัทร่วมทุนคนไทยและต่างชาติที่มาตั้งฐานการผลิตในประเทศไทย
    เป็นผู้ผลิตเพื่อขายทั้งในประเทศและเพื่อการส่งออก

2.  จำหน่ายโดยพนักงานบริษัท จำหน่ายตรงไปยังลูกค้าต่างประเทศทั้งที่เป็นโรงงานผู้ผลิต
    และที่เป็นผู้แทนจำหน่ายในต่างประเทศผู้ที่จำหน่ายต่อไปยังผู้ผลิตผลิตภัณฑ์แปรรูปในประเทศนั้น
    ๆ และใกล้เคียง

  การจำหน่ายใน 2 ช่องทางโดยพนักงานของบริษัทฯ ข้างต้น คิดเป็นสัดส่วนประมาณ 47%

3.  จำหน่ายผ่านผู้แทนจำหน่าย (ผู้จัดจำหน่าย) ในประเทศ
    ซึ่งจัดจำหน่ายส่วนใหญ่ให้กับผู้ผลิตต่างชาติที่ตั้งอยู่ในประเทศไทย
    ทั้งที่ผลิตเพื่อจำหน่ายในประเทศไทยเองและผลิตเพื่อการส่งออก (Export Zone)
    รวมทั้งบริษัทผู้ผลิตในต่างประเทศด้วย คิดเป็นสัดส่วนประมาณ 53%

ในปี 2554 บริษัทมีสัดส่วนการส่งออกผลิตภัณฑ์ ไปต่างยังประเทศ ได้แก่ มาเลเซีย, จีน,
อินโดนีเซีย, อินเดีย, ญี่ปุ่น, นิวซีแลนด์, ออสเตรเลีย
รวมถึงขายผ่านออกไปจำหน่ายต่างประเทศใน Export zone ต่อปริมาณการขายโดยรวม
คิดเป็นสัดส่วนประมาณ 18.29%
ทั้งนี้การส่งออกได้ขายทั้งขายตรงโดยบริษัทและผ่านผู้แทนจำหน่ายทั้งในและต่างประเทศ
โดยที่ช่องทางการจัดจำหน่ายโดยผ่านผู้แทนจำหน่ายในประเทศมีปริมาณเพิ่มขึ้นในปี 2554
เนื่องจากลูกค้าหมวดยานยนต์ในต่างประเทศมีมากขึ้น

(ข) สภาพการแข่งขันภายในอุตสาหกรรม

ในอุตสาหกรรมการผลิตผลิตภัณฑ์อลูมิเนียมประเภทรีด
ได้มีการพัฒนาเพิ่มประเภทของผลิตภัณฑ์เพื่อตอบสนองให้ได้หลายประเภทผลิตภัณฑ์ตามความต้องการของตลาด
ลูกค้าส่วนใหญ่จะต้องนำผลิตภัณฑ์อลูมิเนียมประเภทรีดไปแปรรูปให้เป็นผลิตภัณฑ์สำเร็จรูปอื่นหรือดัดแปลงใช้เป็นส่วนประกอบในการผลิตผลิตภัณฑ์อุตสาหกรรมอื่น
ๆ หรือผลิตภัณฑ์เพื่อการอุปโภค บริโภค ประเภท ต่าง ๆ

สามารถจำแนกผลิตภัณฑ์อลูมิเนียมประเภทรีดเป็นประเภทหลัก ๆ
เพื่อการแปรรูปเป็นผลิตภัณฑ์สำเร็จรูปได้ ดังนี้

-   อลูมิเนียมฟินสต๊อค เป็นวัตถุดิบหลักในอุตสาหกรรมผู้ผลิตคอยล์เย็น และคอยล์ร้อน
    สำหรับเครื่องปรับอากาศบ้าน สำนักงาน และรถยนต์ และสำหรับเครื่องทำความเย็น (Heat
    Exchanger) ประเภทตู้แช่ ฯลฯ

-   อลูมิเนียมแผ่น เป็นวัตถุดิบหลักในอุตสาหกรรมฝาเครื่องดื่ม ฝายา
    ส่วนประกอบในช่องแข็งตู้เย็น เป็นวัตถุดิบสำหรับอุปกรณ์ในอุตสาหกรรมก่อสร้าง เครื่องครัว
    เครื่องเรือน งานตกแต่ง แผ่นเสริมประกอบในการผลิตสินค้าหมวดอิเลคโทรนิค
    แผ่นฉนวนกันความร้อนในอุตสาหกรรมยานยนต์ และเป็นส่วนประกอบในผลิตภัณฑ์อุตสาหกรรมอื่น
    ๆ

-   อลูมิเนียมคอยล์ นำไปเป็นวัตถุดิบหลักของผลิตภัณฑ์ได้หลากหลาย ได้แก่
    เป็นส่วนประกอบของเสื้อผ้า เข็มขัด กระเป๋า และรองเท้า
    เป็นส่วนประกอบหรือตกแต่งในเครื่องใช้ไฟฟ้า อิเลคโทรนิค
    เป็นส่วนประกอบในวัสดุตกแต่งอาคาร เป็นอุปกรณ์ส่วนประกอบในอุตสาหกรรมผลิตรถยนต์
    ทำแผ่นป้ายทะเบียน, เป็นท่อดูดควันหรือเป็นรังผึ้งสำหรับเครื่องดูดควันในห้องครัว

-   อลูมิเนียมฟอยล์ สามารถแปรรูปได้หลากหลาย เช่น
    ใช้เป็นส่วนประกอบของอุตสาหกรรมบรรจุภัณฑ์สำหรับบรรจุอาหาร ขนม ยา เครื่องดื่ม
    ใช้ในครัวเรือน หรือภัตตาคาร โรงแรม เพื่อถนอมอาหาร เผา ย่าง อบ ทำเป็นถาด, ถ้วย,
    กล่อง ใช้ในอุตสาหกรรมอาหารอบ เค้ก พาย ต่าง ๆ ฟอยล์ทำหลอดยาสีฟัน
    นอกจากนี้ยังใช้ในอุตสาหกรรมประกอบรถยนต์ เป็นส่วนประกอบหลักของแผ่นกันความร้อน,
    ทำท่อแอร์ในอาคารต่าง ๆ ฯลฯ

อลูมิเนียมสามารถแปรรูปและทำผลิตภัณฑ์สำเร็จรูปได้หลายประเภท เนื่องจากมีคุณสมบัติพิเศษ
กล่าวคือ มีน้ำหนักเบา ผิวหน้าสวยใส ทนต่อการสึกกร่อนได้ดี ไม่เป็นสนิมง่าย
ขึ้นรูปเป็นบรรจุภัณฑ์และอื่น ๆ เหมาะที่จะใช้กับผลิตภัณฑ์ที่มีความเย็นชื้นได้ดี ทนและนำความร้อนได้ดี

บริษัทฯ ได้พยายามคงมาตรฐานคุณภาพและการจัดส่งให้อยู่ในระดับมาตรฐาน ISO 9001 : 2008
ซึ่งเกิดจากความร่วมมือประสานงานระหว่างหน่วยงานต่าง ๆ ในบริษัทฯ เป็นอย่างดี
ส่งผลให้การประเมินความพึงพอใจจากลูกค้าจากแบบสอบถามพบว่ามีความพึงพอใจสูงกว่าปี 2553
และสูงกว่าที่ตั้งเป้าหมายมาตรฐานไว้

ผลกระทบต่อการขาย และการตลาดจากปัจจัยภายนอกองค์กร

1.  เหตุการณ์สึนามิในประเทศญี่ปุ่น เมื่อต้นมีนาคม 2554
    ทำให้มีผลกระทบต่อการขายและการตลาดในปลายไตรมาส 2 ต่อไตรมาส 3

    1.  ลูกค้าหมวดที่นำอลูมิเนียมของบริษัทฯ ไปผลิตส่วนประกอบอุปกรณ์เครื่องใช้ไฟฟ้า
        และเป็นผู้ผลิตต่างชาติที่อยู่ในประเทศไทย โดยเฉพาะผู้ผลิตชาวญี่ปุ่น (Japanese
        Transplants) จะมีการผลิตทดแทนบริษัทแม่ในประเทศญี่ปุ่น
        ที่ได้รับผลกระทบซึ่งอาจเป็นทางตรงหรือทางอ้อมจากเหตุการณ์สึนามิ
        ลูกค้าเหล่านี้มีผลทำให้ยอดขายในสินค้าหมวดนี้สูงขึ้นในช่วงไตรมาส 2 ประมาณ 30%
        เมื่อเทียบกับปี 2553 ในช่วงเวลาเดียวกัน

    2.  ลูกค้าบริษัทผู้ผลิตชิ้นส่วน/ส่วนประกอบรถยนต์ จากอลูมิเนียมมีการชะงัก
        ชะลอการสั่งซื้อในไตรมาสที่ 2 อย่างเห็นชัด เนื่องจากลูกค้าส่วนใหญ่ของบริษัทเหล่านี้คือ
        โรงงานผู้ผลิตรถยนต์ในไทย
        ผู้ซึ่งสั่งบางชิ้นส่วนประกอบของรถยนต์จากญี่ปุ่นแต่สั่งเข้ามาไม่ได้
        จึงได้รับผลกระทบเป็นทอด ๆ มา ยอดขายสำหรับสินค้าหมวดนี้ต่ำกว่าประมาณการณ์
        ก่อนเหตุการณ์ประมาณ 28%

2.  เหตุการณ์น้ำท่วมใหญ่ในไทยช่วงปลายไตรมาสที่ 3 ต่อต้นไตรมาส 4

    1.  ลูกค้าหลายรายในหลายหมวดผลิตภัณฑ์ได้รับผลกระทบน้ำท่วม ต้องปิดโรงงาน
        มีการเลื่อนการรับสินค้าและกำหนดส่งของ
        บางรายก็ฟื้นตัวกลับมาผลิตได้บ้างในปลายเดือนธันวาคม
        แต่อีกหลายโรงงานมีเครื่องจักรเสียหายหนัก ยังไม่สามารถกลับมาผลิตอะไรได้เลย
        จนสิ้นปี 2554

    2.  บริษัทเองก็ต้องเตรียมตัวรับมือกับเหตุการณ์น้ำท่วม ได้ทำการป้องกัน
        เตรียมตัวรับมือด้วยมาตรการมากมาย จึงทำงานได้ไม่เต็มที่
        การผลิตตกตลอดเดือนตุลาคม 2554 ยอดขายโดยรวมในไตรมาส 4 ปี 2554
        จึงตกกว่าเป้าหมายไปประมาณ 26%

3.  การลดภาษีนำเข้า FTA อาเซียน-จีน ทำให้บริษัทฯ เสียลูกค้าในบางหมวดผลิตภัณฑ์ไป
    โดยลูกค้าได้ไปสั่งซื้อจากจีนทั้งโดยตรง และโดยผ่านตัวแทนจำหน่ายที่นำเข้าจากประเทศจีน
    รัฐไม่ได้เข้ามาดูแลหรือให้ความสำคัญในอุตสาหกรรมการผลิตอลูมิเนียมประเภทนี้เท่าที่ควร

  ผลิตภัณฑ์ที่ช่วยยอดขายในปี 2554

-   ผลิตภัณฑ์ส่วนประกอบสำหรับอุตสาหกรรมเครื่องใช้ไฟฟ้า ยอดเฉลี่ยสูงขึ้นกว่าปี 2553 ประมาณ
    8.5%

-   ผลิตภัณฑ์เพื่อการส่งออก มียอดเฉลี่ยสูงขึ้นกว่าปี 2553 ประมาณ 3.5%

-   ผลิตภัณฑ์ฟินสต๊อคสำหรับหม้อน้ำยานยนต์ มียอดสูงขึ้นกว่าปี 2553 เฉลี่ยประมาณ
    60%สำหรับผู้ผลิตหม้อน้ำรถยนต์รายใหญ่กล่าวว่าจะยังมีแนวโน้มเติบโตขึ้นอย่างมากในปีต่อ ๆ
    ไป และมีผลิตภัณฑ์อื่น ๆ เพิ่มขึ้น

จากการที่บริษัทฯ ได้รับการปรับรับรองคุณภาพมาตรฐานของผลิตภัณฑ์และผ่านการรับรองมาตรฐาน
ISO 9001 : 2008 ดังนั้น ตลอดปี 2554
ทุกหน่วยงานที่เกี่ยวข้องกับการปรับปรุงระดับมาตรฐานได้ตื่นตัวในการปฏิบัติตามอย่างตั้งใจ
ทำให้ลูกค้าเกิดความมั่นใจว่าบริษัทเป็นผู้ผลิตสินค้ามีคุณภาพมาตรฐาน บริการจัดส่งรวดเร็วตรงเวลา
ทำให้ได้รับการยอมรับมากขึ้น
ทั้งนี้ส่วนหนึ่งเกิดจากความร่วมมือร่วมใจของพนักงานทั้งองค์กรในการพัฒนามาตรฐาน
การวางแผนการผลิต การตรวจสอบคุณภาพ การพัฒนาสินค้า การจัดส่ง และการบริการหลังการขาย
เช่น การปรับระเบียบวิธีการนำเสนอ ปรับปรุงผลิตภัณฑ์ปัจจุบัน
ช่วยวิเคราะห์การผลิตในสายงานของลูกค้าเพื่อให้ได้สินค้าสำเร็จรูปที่มีประสิทธิภาพ
สร้างสรรค์คิดค้น วิจัยและพัฒนาผลิตภัณฑ์ใหม่ที่ไม่เคยผลิต
เปิดทศวรรษความสามารถในการผลิตสิ่งใหม่ ๆ
สามารถส่งออกสู่อุตสาหกรรมปลายทางได้ทั้งในและต่างประเทศได้
ซึ่งถือเป็นส่วนหนึ่งของขั้นตอนการก้าวสู่การเป็นผู้นำในอุตสาหกรรมนี้

เนื่องจากประเทศไทยมีความเหมาะสมและพร้อมในปัจจัยพื้นฐานหลายประการ อาทิเช่น
สาธารณูปโภค ไฟฟ้า ประปา โทรศัพท์ มีมาตรการสนับสนุนการลงทุนจากต่างประเทศ
และสภาวะเศรษฐกิจในประเทศมหาอำนาจยังมีปัญหา ปัญหาค่าใช้จ่ายที่สูงในประเทศพัฒนาแล้ว
หลายประเทศที่มีโรงงานผลิตสินค้าปลายทางสาขาในประเทศไทย จึงมีดำริเริ่มย้ายคน
ย้ายสายการผลิตมาประเทศไทย เพราะแรงงานไทยเป็นที่ยอมรับว่าเรียนรู้ได้ดีมีทักษะ
ค่าใช้จ่ายยังไม่สูงมากในทุกด้าน
จึงกล่าวได้ว่าอุตสาหกรรมอลูมิเนียมประเภทรีดนี้ยังมีความต้องการของตลาดสูง
และยังคงมีการเจริญเติบโตอย่างต่อเนื่อง โดยเฉพาะในอุตสาหกรรมที่นำไปผลิตเพื่อการส่งออก

ภาครัฐควรเร่งพิจารณาหามาตรการช่วยชะลอการนำเข้าจากต่างประเทศ
และช่วยเป็นตัวแทนผู้ผลิตในประเทศ สอดส่องหาสาเหตุและแก้ไขป้องกันการขายราคาต่ำกว่าทุน
ทำให้เป็นการแข่งขันที่ไม่สมบูรณ์
ผู้ผลิตอลูมิเนียมกึ่งสำเร็จรูปประเภทรีดในประเทศจึงประสบปัญหาอย่างเช่นทุกวันนี้
สิ่งที่จะกระทบตามมาก็คือปัญหาการขาดดุลการค้าและปัญหาแรงงานในประเทศ
ส่งผลเสียต่อเศรษฐกิจโดยรวมและภาพพจน์แง่การลงทุนในประเทศเป็นอย่างมาก

ความยาก/ง่ายที่จะมีคู่แข่งรายใหม่

ธุรกิจที่บริษัทดำเนินการเป็นอุตสาหกรรมผลิตอลูมิเนียมประเภทแผ่นและม้วน ต้องใช้เทคโนโลยีสูง
ลงทุนสูงมาก ต้องปรับปรุงลงทุนในด้านเทคโนโลยีเพิ่มเติมเป็นระยะ ๆ ตลอดเวลา
ดังนั้นการก่อตั้งโรงงานใหม่มาเป็นคู่แข่งในประเทศจะเกิดขึ้นค่อนข้างยาก
นอกจากได้มีบริษัทตัวแทน/ตัวกลางเกิดขึ้นเพื่อการนำเข้า สินค้าประเภทเดียวกับที่บริษัทผลิตอยู่
โดยใช้ข้อได้เปรียบจากการปรับลดภาษี
นำเสนอราคาต่ำมาแบ่งตลาดไปเพราะเห็นถึงโอกาสการขยายตัวของภาคอุตสาหกรรมอลูมิเนียม

แม้ผู้ผลิตรายใหม่จะเกิดขึ้นยาก แต่คู่แข่งขันปัจจุบันส่วนใหญ่มาจากต่างประเทศในแถบ Asia
ซึ่งมีต้นทุนที่ถูกกว่าเนื่องจากผู้ผลิตส่วนใหญ่ในประเทศนั้น ๆ มีปริมาณการผลิตสูงมาก
จนต้นทุนต่อหน่วยต่ำมาก มีการสนับสนุนจากรัฐบาลในประเทศนั้น ๆ
ประกอบกับผลกระทบจากการปรับลดภาษีขาเข้า (FTA) จนเป็น 0% จึงใช้นโยบายด้านราคา
เพื่อแย่งส่วนแบ่งการตลาด

สำหรับสินค้าที่ทำทดแทนอลูมิเนียมมีน้อยมาก แต่อาจเกิดการทดแทนด้วยการใช้อัลลอย (Alloy)
ที่ต่างกัน มีคุณสมบัติสูงขึ้น ลูกค้าจึงอาจหันไปใช้อลูมิเนียมอัลลอยใหม่ทดแทน

อำนาจต่อรองของผู้ซื้อและผู้ขาย

ในปีที่ผ่านมาลูกค้าทั้งรายใหญ่ และขนาดกลางยังคงมีอำนาจการต่อรองสูงมาก
เพราะมีผู้ผลิตจากต่างประเทศและตัวแทนจำหน่ายเสนอตัวเข้ามาอย่างต่อเนื่อง แม้ลูกค้าหลัก ๆ
ที่พอใจในผลิตภัณฑ์และบริการของบริษัทฯ และยังคงให้ความไว้วางใจและสั่งซื้ออยู่เป็นประจำ
ก็ยังมีผลกระทบบ้าง
นโยบายของภาครัฐก็เป็นปัจจัยสำคัญหนึ่งที่มีส่วนทำให้ยอดขายไม่เป็นไปตามที่คาดการณ์

(3) การจัดหาผลิตภัณฑ์และบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

1.  การผลิต

บริษัทฯ เป็นผู้ผลิตผลิตภัณฑ์อลูมิเนียมม้วนแห่งแรกในประเทศไทยที่ได้การรับรอง ISO 9001 :
2008 โดย มีโรงงานที่ใช้ในการผลิต จำนวน 4 โรง อยู่ที่จังหวัดสมุทรปราการ
มีกำลังการผลิตโดยรวมประมาณ 1,800 ตัน/เดือน มีพนักงานและพนักงานของผู้รับเหมารวม 314
คน สำหรับการผลิตจะขึ้นกับปริมาณการสั่งซื้อของลูกค้า ฤดูกาล
และการคาดการณ์ยอดขายของฝ่ายจัดการ (ฝ่ายการตลาด)
ซึ่งสามารถรองรับความต้องการของลูกค้าได้
แต่เพื่อรองรับการเติบโตของยอดขายในอนาคตที่มีแนวโน้มจะเพิ่มสูงขึ้น บริษัทฯ
จึงจำเป็นที่จะต้องปรับปรุงพัฒนาประสิทธิภาพ
และเพิ่มเติมเครื่องจักรเพื่อเพิ่มขีดความสามารถและกำลังในการผลิต รักษาคุณภาพ
และสนองความต้องการของลูกค้า

2. การจัดหาวัตถุดิบทีใช้ในการผลิต

วัตถุดิบหลักที่ใช้ในการผลิตของบริษัท คือ อลูมิเนียมแท่ง (Aluminium Ingot)
ซึ่งมีความบริสุทธิ์ขั้นต่ำ 99.7% การจัดซื้อมีทั้งจากผู้ผลิตโดยตรง (Producer) เช่น Alcoa of
Australia Limited, Rio Tinto Alcan Pte. Ltd. ผู้ค้าที่เป็นตัวแทนจากต่างประเทศ
(Trader) เช่น Glencore International AG. และจากลูกค้าภายใต้ข้อตกลงในลักษณะ
Tolling ที่นำเข้าอลูมิเนียมแท่งจากต่างประเทศทั้งสิ้น อาทิเช่น ประเทศในทวีปออสเตรเลีย
ประเทศในภูมิภาคตะวันออกกลาง เป็นต้น โดยบริษัททำสัญญาซื้อขายอลูมิเนียมแท่งในปริมาณและค่า
Premium เป็นรายไตรมาส และแจ้งการสั่งซื้อเป็นรายเดือนโดยตกลงราคาเป็น CIF
และใช้ราคาซื้อขายตามราคาตลาด London Metal Exchange (LME) บวก Premium
และเมื่อได้รับสำเนาเอกสารการส่งวัตถุดิบจากผู้ขายแล้วบริษัทชำระเงินภายใต้เงื่อนไข Open
Account ให้แก่ผู้ขาย

จากการที่บริษัทมีประวัติและความสัมพันธ์อันดีในการซื้อขายอลูมิเนียมแท่งกับผู้ขายหลายราย
ทำให้ได้รับความไว้วางใจและได้รับการเสนอขายจากผู้ผลิตและผู้ค้ารายใหม่ๆอย่างสม่ำเสมอ
ทำให้บริษัทมีแหล่งวัตถุดิบมากขึ้นและได้รับเงื่อนไขการซื้อขายที่ดีขึ้น อาทิเข่น การต่อรองค่า
Premium การจองราคาล่วงหน้า การชำระเงินภายใต้เงื่อนไข Open Account (แทนการเปิด
L/C) เป็นต้น ซึ่งช่วยในการบริหารต้นทุนและลดค่าใช้จ่าย บริษัทจึงมีความมั่นใจในการจัดหา
อลูมิเนียมแท่งอย่างสม่ำเสมอและในเงื่อนไขที่น่าพอใจ

นอกจาก อลูมิเนียมแท่ง แล้ว บริษัทต้องใช้โลหะอื่นๆเป็นส่วนประกอบในการผลิต เข่น เหล็ก
แมงกานีส ซิลิคอน ทองแดง ทิทาเนียม และโบรอน
โดยจัดซื้อจากผู้ขายในต่างประเทศที่มีสายสัมพันธ์ที่ดีมายาวนานเช่นกัน โดยการเปิด L/C และ
ภายใต้เงื่อนไข Open Account
สำหรับสารเคมีที่เป็นวัตถุดิบในการเคลือบผลิตภัณฑ์ฟินสต๊อกชนิดเคลือบนั้น
บริษัทสั่งซื้อจากผู้ขายในต่างประเทศเช่นกัน

โดยสรุปจากความสัมพันธ์ที่ดีอย่างยาวนานกับผู้ขายหลายรายจนเป็นที่ไว้วางใจและได้รับการสนับสนุนที่ดีตลอดมา
ประกอบกับนโยบายบริหารจัดการที่กระจายความเสี่ยงในการจัดหาวัตถุดิบ
โดยการจัดหาผู้ขายรายใหม่เพิ่มเติม และการชำระเงินที่ตรงต่อเวลา
ทำให้บริษัทมีความมั่นใจการจัดหาวัตถุดิบในการผลิตทั้งวัตถุดิบหลักและวัตถุดิบอื่นๆว่าจะมีความสม่ำเสมอด้านปริมาณ
ความเชื่อถือด้านคุณภาพ และความสมเหตุสมผลด้านราคา ได้ตลอดไป

3. ผลกระทบต่อสิ่งแวดล้อม

  กระบวนการผลิตและวัตถุดิบเหลือใช้ของบริษัทไม่มีผลกระทบต่อสิ่งแวดล้อม
  เกินกว่าปริมาณที่กฎหมายกำหนดไว้ ทั้งนี้ เนื่องจากการหลอมอลูมิเนียมของบริษัทฯ
  ใช้อลูมิเนียมแท่ง (Ingot) ซึ่งมีความบริสุทธิ์ 99.7% และใช้ก๊าซธรรมชาติ (NG)
  เป็นเชื้อเพลิงแทนน้ำมันเตาเกรดสูงเป็นเชื้อเพลิงในการหลอม
  จึงมีมลสารเกิดขึ้นน้อยมากและอยู่ในเกณฑ์ตามที่กฎหมายกำหนด เตาหลอมรวมทั้งเครื่องจักร
  อุปกรณ์ ที่เกี่ยวเนื่องอยู่ภายในอาคารโรงงานที่มีฝาผนังโดยรอบ จึงทำให้เสียงไม่มีผลกระทบใด
  ๆ ส่วนน้ำเสีย เช่น น้ำปนคราบน้ำมัน ที่เกิดจากระบบหล่อเย็นของขั้นตอนหล่อรีดแผ่นอลูมิเนียม
  ซึ่งมีการบำบัดโดยผ่านบ่อพักน้ำเสีย ระบบดักคราบน้ำมันตลอดจนระบบบำบัดน้ำเสียก่อนปล่อยน้ำทิ้ง
  และยังมีโรงบำบัดน้ำเสียที่ได้มาตรฐานในการบำบัดน้ำเสีย สำหรับวัตถุดิบเหลือใช้บางอย่าง
  สามารถนำกลับมาใช้ใหม่ (Recycle) ได้บางอย่างถูกส่งไปกำจัด/บำบัด
  โดยผู้ประกอบการที่ได้รับอนุญาตจากทางราชการที่เกี่ยวข้อง จึงทำให้ไม่มีผลกระทบใด ๆ
  ต่อสิ่งแวดล้อม นอกจากนี้บริษัทฯ
  ยังได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบสิ่งแวดล้อมภายใต้การควบคุมดูแลของกรมโรงงานอุตสาหกรรม
  กระทรวงอุตสาหกรรม และกองวิเคราะห์ผลกระทบสิ่งแวดล้อม
  สำนักงานนโยบายและแผนสิ่งแวดล้อมกำหนดเป็นประจำทุกปีมาโดยตลอด
  ซึ่งผลการตรวจคุณภาพสิ่งแวดล้อมยังต่ำกว่าเกณฑ์มาตรฐานกำหนดไว้ทุกรายการ
  และที่ผ่านมาบริษัทยังไม่เคยมีประวัติการกระทำความผิดเกี่ยวกับสิ่งแวดล้อมใด ๆ เลย
  โดยในปีที่ผ่านมาบริษัทเสียค่าใช้จ่ายในการดำเนินการเพื่อควบคุมผลกระทบสิ่งแวดล้อมดังกล่าวไปเป็นเงินประมาณ
  1.2 ล้านบาทเศษ นอกจากนี้การที่บริษัทได้ดำเนินการนำก๊าซธรรมชาติ (NG)
  มาใช้แทนเชื้อเพลิงหรือพลังงานที่ใช้อยู่เดิมตั้งแต่ปลายปี 2546 เป็นต้นมา
  รวมถึงการติดตั้งระบบดูดฝุ่นบริเวณเตาหลอม, เตาเผากำจัดกลิ่น
  ทำให้สามารถช่วยลดผลกระทบสิ่งแวดล้อมให้น้อยลงไปกว่าเดิมอีกทางหนึ่ง

ส่วนโครงการสาธิต (ต้นแบบ) สำหรับเตาหลอมประสิทธิภาพสูงในอุตสาหกรรมอลูมิเนียม
ซึ่งเป็นโครงการระหว่างกรมโรงงานอุตสาหกรรม กระทรวงอุตสาหกรรม
กับองค์การพัฒนาพลังงานใหม่ และเทคโนโลยีอุตสาหกรรมแห่งประเทศญี่ปุ่น (NEDO)
เพื่อสนับสนุนให้มีการใช้พลังงานให้เป็นไปอย่างมีประสิทธิภาพ และปกป้องสิ่งแวดล้อม
ด้วยการริเริ่มนำเตาหลอมอุตสาหกรรมประสิทธิภาพสูงมาใช้
ซึ่งจะสามารถนำพลังงานความร้อนที่สูญเสีย (ปล่อยทิ้ง) กลับมาใช้ใหม่ได้
และดำเนินการเผยแพร่การนำเทคโนโลยีมาประยุกต์ใช้ให้แพร่หลาย ที่บริษัทฯ
ได้เข้าร่วมโครงการตั้งแต่กลางปี 2550 โดยใช้โรงงานของบริษัทฯ เป็นที่ตั้งโครงการนั้น
การติดตั้งเครื่องจักรในโครงการแล้วเสร็จสมบูรณ์ในเดือนกันยายน 2552 ได้มีพิธีเปิดโครงการฯ
และการสัมมนาเพื่อเผยแพร่เทคโนโลยี ครั้งที่ 1 ไปเมื่อ 28 ตุลาคม 2552
กับมีการสัมมนาเพื่อเผยแพร่เทคโนโลยี ครั้งที่ 2 ไปเมื่อวันที่ 24 กุมภาพันธ์ 2553
ทั้งมีผู้ประกอบการเข้าเยี่ยมชมโครงการ เมื่อวันที่ 30 มิถุนายน 2553 โดยล่าสุดเมื่อวันที่ 9
กันยายน 2554 กรมโรงงานอุตสาหกรรม กับ NEDO และบริษัทฯ
ได้ร่วมจัดประชุมเพื่อรับฟังการดำเนินโครงการต่อเนื่อง
เพื่อเผยแพร่เทคโนโลยีที่ใช้ในโครงการไปยังอุตสาหกรรมอื่น เช่น เหล็ก ณ
กรมโรงงานอุตสาหกรรมโครงการสามารถลดการใช้พลังงาน
และการปล่อยก๊าซคาร์บอนไดออกไซด์ลงได้ประมาณร้อยละ 30 ตามเป้าหมาย
เท่ากับเป็นการช่วยลดการปล่อยก๊าซเรือนกระจกในประเทศไทย
เพื่อช่วยลดสภาวะโลกร้อนได้อีกทางหนึ่งด้วย โดยใช้เงินลงทุนไปแล้วประมาณ 16 ล้านบาท

(4) งานที่ยังไม่ได้ส่งมอบ

- ไม่มี -